Nõukogu direktiiv,

18. juuni 1991,

millega üheteistkümnendat korda muudetakse direktiivi 76/769/EMÜ liikmesriikide õigus- ja haldusnormide ühtlustamise kohta seoses teatavate ohtlike ainete ja valmististe turustamise ja kasutamise piirangutega

(91/339/EMÜ)

EUROOPA ÜHENDUSTE NÕUKOGU,

võttes arvesse Euroopa Majandusühenduse asutamislepingut, eriti selle artiklit 100a,

võttes arvesse komisjoni ettepanekut, [1]

koostöös Euroopa Parlamendiga, [2]

võttes arvesse majandus- ja sotsiaalkomitee arvamust, [3]

ning arvestades, et:

meetmed siseturu järkjärguliseks rajamiseks tuleks vastu võtta perioodil, mis lõpeb 31. detsembril 1992; siseturg hõlmab sisepiirideta ala, kus on tagatud kaupade, isikute, teenuste ja kapitali vaba liikumine;

direktiiviga 76/769/EMÜ, [4] mida on viimati muudetud direktiiviga 91/338/EMÜ, [5] on direktiiviga 85/467/EMÜ [6] tehtud muudatuste tulemusel tekkinud redaktsioonis kehtestatud ranged piirangud PCBde ja PCTde turustamise ja kasutamise suhtes tulenevalt ohtudest inimesele ja keskkonnale;

PCBde asendamiseks on välja arendatud mitu aseainet; mõned nendest aseainetest on küll inimesele ja keskkonnale vähem ohtlikud kui PCBd ja PCTd, kuid kujutavad endast siiski võimalikku suurt ohtu inimesele ja keskkonnale;

sellepärast on vaja piirata nende aseainete turustamist ja kasutamist;

alates 1981. aastast on turul olnud aine kaubanimega Ugilec 141; seda ainet ennast või seda sisaldavaid valmistisi kasutatakse käesoleval ajal dielektrilise vedelikuna kondensaatorites ja muundurites ning hüdraulilise vedelikuna söekaevandustes; see aine on tunnistatud inimesele ja keskkonnale vähem ohtlikuks kui PCBd, mida see aine oli ette nähtud asendama;

oma ökotoksilisuse, püsivuse ja bioakumulatsioonipotentsiaali tõttu on see aine siiski väga ohtlik keskkonnale; selliste kaevandustööde läheduses, kus seda ainet kasutatakse hüdraulilise vedelikuna, on juba registreeritud märkimisväärset keskkonnasaastumist; tulekahju korral, mis hõlmab seda ainet sisaldavaid seadmeid, võib keskkonda sattuda väga mürgiseid aineid; Ugilec 141 lõplikuks kõrvaldamiseks on vaja erimenetlusi;

uuest ainest kaubanimega Ugilec 121 ehk Ugilec 21 teatati 15. märtsil 1984 vastavalt nõukogu 18. septembri 1979. aasta direktiivile 79/831/EMÜ, millega kuuendat korda muudetakse direktiivi 67/548/EMÜ ohtlike ainete liigitamist, pakendamist ja märgistamist käsitlevate õigus- ja haldusnormide ühtlustamise kohta, [7] ning sellepärast võib seda kogu ühenduse piires turustada; sellel ainel on samasugused omadused ja käitumine ning see oli ette nähtud samasuguste kasutusalade jaoks kui Ugilec 141; pärast seda on tootja vabatahtlikult aine Ugilec 121 ehk 21 turult kõrvaldanud; on vaja piiravaid meetmeid tagamaks, et kõnealust ainet sisaldavaid valmistisi ega tooteid ei hakataks tulevikus uuesti turustama;

samuti uuest ainest kaubanimega DBBT teatati 16. veebruaril 1988 vastavalt direktiivile 79/831/EMÜ ning sellepärast võib seda kogu ühenduse piires turustada; see aine on iseseisvalt või valmististe osana ette nähtud kasutamiseks hüdraulilise vedelikuna söekaevandustes; vahepeal on ühes liikmesriigis antud ajutine ametlik luba aegunud; sellise kasutamise tulemusena võib eeldada märkimisväärset keskkonnasaastumist; oma ökotoksilisuse, püsivuse ja bioakumulatsioonipotentsiaali tõttu on see aine väga ohtlik keskkonnale; tuleks kehtestada piiravad meetmed enne, kui see aine jõuab püsivalt ühenduse turule;

on juba olemas tõhusad aseained või alternatiivsed lähenemisviisid, mis muudavad nende kolme aine edaspidise kasutamise tarbetuks;

teatavate liikmesriikide poolt eespool osutatud ainete või neid sisaldavate valmististe või toodete kasutamise või turustamise suhtes juba kehtestatud piirangutel on otsene mõju siseturu rajamisele ja toimimisele; sellepärast on vaja ühtlustada liikmesriikide õigusakte selles valdkonnas ning sellest tulenevalt muuta direktiivi 76/769/EMÜ I lisa,

ON VASTU VÕTNUD KÄESOLEVA DIREKTIIVI:

Artikkel 1

Direktiivi 76/769/EMÜ I lisasse lisatakse järgmised punktid:

"25.Monometüül-tetraklorodifenüülmetaanKaubanimi: Ugilec 141CAS nr 76253-60-6 | Alates 18. juunist 1994 keelatakse selle aine ning seda sisaldavate valmististe ja toodete turustamine ja kasutamine. Erandina ei kohaldata seda sätet: 1)18. juunil 1994 juba käigus olnud seadmete ja masinate suhtes kuni selliste seadmete ja masinate kõrvaldamiseni.Alates 18. juunist 1994 võivad liikmesriigid tervise- ja keskkonnakaitselistel alustel siiski keelata oma territooriumil selliste seadmete ja masinate kasutamise enne nende kõrvaldamist;2)18. juunil 1994 käigus olnud seadmete ja masinate hoolduse suhtes.Alates 18. juunist 1994 keelatakse selle aine, seda ainet sisaldavate valmististe ning seda ainet sisaldavate seadmete/masinate taasturustamine kasutatud kujul. |

26.Monometüül-dikloro-difenüülmetaanKaubanimi: Ugilec 121, Ugilec 21CAS nr teadmata | Selle aine ning seda ainet sisaldavate valmististe ja toodete turustamine keelatakse. |

27.Monometüül-dibromo-difenüülmetaanKaubanimi: DBBTCAS nr 99688-47-8 | Selle aine ning seda ainet sisaldavate valmististe ja toodete turustamine keelatakse." |

Artikkel 2

1. Liikmesriigid jõustavad käesoleva direktiivi täitmiseks vajalikud õigus- ja haldusnormid hiljemalt 18. juunil 1992. Liikmesriigid teatavad sellest viivitamata komisjonile.

2. Kui liikmesriigid lõikes 1 osutatud meetmed vastu võtavad, lisavad nad nendesse meetmetesse või nende meetmete ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.

Artikkel 3

Käesolev direktiiv on adresseeritud liikmesriikidele.

Luxembourg, 18. juuni 1991

Nõukogu nimel

eesistuja

G. Wohlfart

[1] EÜT C 24, 1.2.1990, lk 20.

[2] EÜT C 284, 12.11.1990, lk 84 ja EÜT C 129, 20.5.1991.

[3] EÜT C 168, 10.7.1990, lk 1.

[4] EÜT L 262, 27.9.1976, lk 201.

[5] Vt. EÜT L 186, 12.7.1991. lk 59.

[6] EÜT L 269, 11.10.1985, lk 56.

[7] EÜT L 259, 15.10.1979, lk 10.

--------------------------------------------------